Bala Kamallakharan , sprotafjárfestir og stofnandi Startup Iceland , segir samkeppnina frá tæknirisum verða harða fyrir lítil upprennandi fjártæknifyrirtæki . „ Mörgum mun eflaust gremjast enn frekari valda - og upplýsingasöfnun tæknirisanna , en þetta verður einfaldlega svo hentugt að þegar allt kemur til alls mun það ráða úrslitum . “ Af þeim fyrirtækjum sem hafa verið að hasla sér völl á sviði fjármálaþjónustu nýverið segir hann Google og Apple vera í sterkastri stöðu til að ná undirtökum á markaðnum , einfaldlega vegna þess að þau reka þau tvö stýrikerfi sem svo til öll snjalltæki keyra á . „ Bæði öryggisins og þægindanna vegna verður langvænlegast að byggja kerfið beint inn í stýrikerfið sjálft , frekar en inn í forrit sem er keyrt innan stýrikerfisins á borð við Facebook . “ Þegar fram líða stundir sér hann fyrir sér að greiðslukortin sjálf muni svo smám saman hverfa . „ Facebook og Google hafa nú þegar gert sumum notendum kleift að senda pening í gegnum messenger og tölvupóst í tilraunaskyni , þótt ekki hafi verið opnað fyrir það hjá öllum notendum enn . Það er ekkert því til fyrirstöðu að þeir opni á þann möguleika fyrir alla . “ Bankareikningar lykillinnBankareikningar eru undirstaða frekari fjármálaþjónustu og tilvalinn upphafspunktur fyrir tæknifyrirtæki , þar sem í þeim felast verðmætar upplýsingar um fjárhag notenda . Ekki er þó víst að tæknirisarnir þurfi sjálfir að bjóða upp á bankareikninga , að minnsta kosti í Evrópu , til að veita alhliða fjármálaþjónustu . Stór áhrifaþáttur í þessari þróun , og nýsköpun og framþróun á sviði fjártækni í víðara samhengi , er hin svokallaða önnur greiðslumiðlunartilskipun Evrópusambandsins ( Payment Services Directive 2 eða PSD 2 ) . Hún mun taka gildi á næstu misserum , en með henni verður aðskilnaður milli greiðslumiðlunar og fjármálahugbúnaðar og -þjónustu aukinn . Takist tæknirisunum að samtvinna umfangsmikla gagnagrunna sína , stærðarhagkvæmni og alþjóðlega útbreiðslu , er kominn grunnur að gríðarlega öflugu fjármálafyrirtæki sem gæti skákað stærstu og sterkustu bönkum heimsins , og jafnvel haft áhrif á undirstöður peningamálanna sjálfra þegar fram líða stundir . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .